Høringskonsulentens endelige rapport (1)

Sag M.8394 — Essilor/Luxottica

(2018/C 335/07)

1. Kommissionen modtog den 22. august 2017 en anmeldelse af en planlagt fusion i henhold til artikel 4 i Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (2) (»fusionsforordningen«), hvorved virksomhederne Essilor International (Compagnie Générale d'Optique) SA (»Essilor«) og Luxottica Group SpA (»Luxottica«) indtræder i en fuldstændig fusion, jf. fusionsforordningens artikel 3, stk. 1, litra a), (den »foreslåede transaktion«). Essilor og Luxottica er i det følgende benævnt »parterne«.

2. Den 26. september 2017 besluttede Kommissionen at indlede en procedure i henhold til fusionsforordningens artikel 6, stk. 1, litra c), og parterne fremsatte deres bemærkninger den 7. oktober 2017.

3. Den 17. oktober 2017 anmodede parterne om en forlængelse af den fastsatte frist med ti arbejdsdage i henhold til artikel 10, stk. 3, i fusionsforordningen. Den 31. oktober 2017 vedtog Kommissionen en afgørelse i henhold til fusionsforordningens artikel 11, stk. 3, hvorved Luxottica blev pålagt at fremlægge visse oplysninger, som Kommissionen havde anmodet om den 9. oktober 2017 i henhold til fusionsforordningens artikel 11, stk. 2, og som Luxottica havde undladt at indgive inden for den frist, som Kommissionen havde fastsat. I medfør af fusionsforordningens artikel 10, stk. 4, blev fristen også ved denne afgørelse suspenderet, jf. fusionsordningens artikel 10, stk. 3, indtil Kommissionen modtog de påkrævede oplysninger. Suspensionen af fristen ophørte den 7. november 2017, efter at Luxottica havde sendt Kommissionen de ønskede oplysninger.

4. Den 19. december 2017 sendte Essilor Kommissionen en række dokumenter, som virksomheden utilsigtet havde udeladt fra sit svar på Kommissionens anmodning om oplysninger af 3. oktober 2017. Den 21. december 2017 forlængede Kommissionen efter aftale med parterne fristen for proceduren med ti arbejdsdage i henhold til fusionsforordningens artikel 10, stk. 3, for at få mulighed for at vurdere, om Essilor havde besvaret anmodningen om oplysninger fuldstændigt og tilfredsstillende.

5. To konkurrenter til de fusionerende enheder, Hoya Corporation og Rodenstock GmbH, som har påvist »tilstrækkelig interesse« i medfør af fusionsforordningens artikel 18, stk. 4, er blevet optaget som tredjeparter. De interesserede tredjeparter har bekræftet, at de har modtaget tilstrækkelig information fra Kommissionen om arten af og genstanden for proceduren til at fremsætte deres bemærkninger.

6. Kommissionen fremsendte ingen klagepunktsmeddelelse efter artikel 13, stk. 2, i Kommissionens forordning (EF) nr. 802/2004 (3). Der var ingen formel mundtlig høring efter samme forordnings artikel 14.

7. Efter undersøgelsen konkluderede Kommissionen, at den planlagte transaktion ikke vil hæmme den effektive konkurrence betydeligt på det indre marked eller en væsentlig del heraf. Afgørelsen erklærer derfor den planlagte transaktion forenelig med det indre marked og EØS-aftalen.

8. Jeg har ikke modtaget nogen klager fra parterne eller fra nogen interesseret tredjepart vedrørende udøvelsen af deres ret til at blive hørt. Som helhed finder jeg, at parternes ret til en effektiv udøvelse af deres procedurerettigheder er blevet respekteret i denne sag.

Bruxelles, den 21. februar 2018. Joos STRAGIER

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) EUT L 24 af 29.1.2004, s. 1.

(3) Kommissionens forordning (EF) nr. 802/2004 af 21. april 2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (EUT L 133 af 30.4.2004, s. 1. Berigtigelse i EUT L 172 af 6.5.2004, s 9).